KOMISSION PÄÄTÖS,
tehty 6 päivänä toukokuuta 1996,
Kiinan kansantasavallasta ja Thaimaasta peräisin olevan furfuryylialkoholin tuontia koskevan polkumyynnin vastaisen menettelyn päättämisestä (96/294/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/94 (1) ja erityisesti sen 23 artiklan,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1994 annetun neuvoston asetuksen (EY) N:o 3283/94 (2), sellaisena kuin se on viimeksi muutettuna asetuksella (EY) N:o 1251/95 (3), ja erityisesti sen 5 ja 9 artiklan,
on kuullut neuvoa-antavaa komiteaa asiasta,
sekä katsoo, että
A. MENETTELY
(1) Marraskuussa 1994 komissio vastaanotti valituksen, joka koski väitettyä vahingollista polkumyyntiä Kiinan kansantasavallasta ja Thaimaasta peräisin olevan furfuryylialkoholin tuonnissa.
Valituksen teki Quaker Oats Chemicals Inc. yhteisössä toimivan, 80:tä prosenttia yhteisön furfuryylialkoholin tuotannosta edustavan tuotanto-osastonsa puolesta.
Valitus sisälsi polkumyynnin vastaisen menettelyn aloittamiseksi riittäviä todisteita kyseisessä tuonnissa harjoitettavasta polkumyynnistä ja siitä aiheutuvasta merkittävästä vahingosta.
(2) Näin ollen komissio ilmoitti kuulemisen jälkeen Euroopan yhteisöjen virallisessa lehdessä julkaistulla ilmoituksella (4) valituksessa tarkoitettua tuontia koskevan polkumyynnin vastaisen menettelyn aloittamisesta sekä käynnisti tutkimukset.
(3) Koska Kiinan kansantasavaltaa ei pidetä markkinatalousmaana, valituksen tekijä esitti, että normaaliarvon määrittämistä varten valittaisiin Thaimaa markkinataloutta harjoittavaksi vertailumaaksi. Thaimaan valitsemista pidettiin asianmukaisena.
(4) Polkumyynnin määrittämiseksi valittu tutkimusajanjakso ulottui 1 päivästä tammikuuta 31 päivään joulukuuta 1994.
(5) Komissio antoi menettelyn aloittamisen virallisesti tiedoksi niille viejille ja tuojille, joita asian tiedettiin koskevan, viejämaiden edustajille sekä valituksen tekijälle ja varasi niille, joita asia välittömästi koski, tilaisuuden esittää näkökantansa asiasta kirjallisesti ja pyytää kuulemista.
(6) Komissio lähetti kyselylomakkeita niille, joita asian tiedettiin koskevan, ja sai vastaukset valituksen tehneeltä yhteisön tuottajalta, yhdeltä Thaimaassa toimivalta viejältä ja kolmelta yhteisössä toimivalta tuojalta.
(7) Komissio suoritti tutkimuksia yhteisön tuottajan toimitiloissa tarkastaakseen kyselyyn annetut vastaukset.
B. KYSEINEN TUOTE
(8) Valituksessa ja menettelyn aloittamista koskevassa ilmoituksessa tarkoitettu tuote on furfuryylialkoholi, joka on furaaneiksi sanottuun heterosyklisten yhdisteiden ryhmään kuuluva kemikaali. Tuote kuuluu CN-koodiin 2932 13 00.
C. VALITUKSEN PERUUTTAMINEN JA MENETTELYN PÄÄTTÄMINEN
(9) Tutkimusten kuluessa valituksen tehnyt yhteisön tuottaja peruutti valituksen 3 päivänä marraskuuta 1995 päivätyllä kirjeellä sekä pyysi polkumyynnin vastaisen menettelyn päättämistä. Tätä perusteltiin sillä, että muuttuneet markkinaolosuhteet olivat lieventäneet kyseisen tuonnin väitettyjä vahingollisia vaikutuksia, jolloin valituksen tekijän hakema korjaus oli käynyt toistaiseksi tarpeettomaksi.
(10) Valituksen peruuttamisen jälkeen komissio harkitsi, olisiko yhteisön edun vastaista päättää menettely suojatoimenpiteitä toteuttamatta.
(11) Niille, joita asia koski, annettiin tiedoksi ne olennaiset tosiseikat ja huomiot, joiden perusteella komissio alkoi päättää menettelyn, sekä varattiin tilaisuus esittää huomautuksensa. Komissiolle ei esitetty tietoja, joiden mukaan menettelyn päättäminen mainitulla tavalla olisi yhteisön edun vastaista.
(12) Asiassa on kuultu neuvoa-antavaa komiteaa, eikä tämä ole esittänyt vastaväitettä.
(13) Edellä esitetyn perusteella komissio toteaa neuvoston asetuksen (EY) N:o 3283/94 9 artiklan mukaisesti, että suojatoimenpiteet ovat tarpeettomia ja että menettely olisi lopetettava,
ON PÄÄTTÄNYT SEURAAVAA:
Ainoa artikla
Lopetetaan Kiinan kansantasavallasta ja Thaimaasta peräisin olevan CN-koodiin 2932 13 00 kuuluvan furfuryylialkoholin tuontia koskeva polkumyynnin vastainen menettely.
Tehty Brysselissä 6 päivänä toukokuuta 1996.